SKRIFTLIG FORESPØRGSEL E-3367/02

af Daniela Raschhofer (NI) til Kommissionen

(27. november 2002)

Om: Sapard-programmet

Af Revisionsrettens seneste årsberetning fremgår det bl.a., at der af de samlede Sapard-bevillinger til kandidatlandene kun er udbetalt 9,2 %, og heraf er kun 1 million eller 0,1 % videresendt til de endelige støttemodtagere.

1. Hvad skyldes det, at der kun er udbetalt 9,2 % af bevillingerne? Skal forklaringen på den lave udbetalingsprocent findes hos Kommissionen, eller er modtagerlandene ansvarlige herfor?

2. Er Sapard-programmet påbegyndt i alle kandidatlande?

3. 0,1 % af bevillingerne er rent faktisk nået frem til de endelige modtagere. Finder Kommissionen, at Sapard-programmet er en succes?

4. Påtænker Kommissionen i benægtende fald at træffe foranstaltninger frem til optagelsen for at forberede landbrugsbedrifterne i kandidatlandene herpå?

5. Hvordan vil disse foranstaltninger, såfremt Kommissionen agter at iværksætte sådanne, blive udformet?

6. Bortset fra tallene har Revisionsrettens kritik af Sapard-programmet ikke ændret sig i sammenligning med tidligere beretninger. Hvorfor har Kommissionen endnu ikke fundet en egnet løsning på problemet?

Svar afgivet på Kommissionens vegne af Franz Fischler

(7. februar 2003)

1. Betalinger til et ansøgerland i forbindelse med det særlige tiltrædelsesinstrument for landbrug og landdistrikternes udvikling (Sapard) er kun juridisk mulige, hvis det pågældende land har opbygget de fornødne forvaltningsstrukturer og Kommissionen har truffet beslutning om at overføre retten til forvaltning af støtten til de relevante gennemførelseskontorer. Ved udgangen af 2001, som den seneste beretning fra Revisionsretten omfatter, havde mange af de lande, der tegner sig for størstedelen af Sapard's budgetmidler, endnu ikke nået dette trin, så de kunne ikke modtage betalinger. En anden faktor, som begrænser betalingerne, er, at de udbetalte forskud højst kan udgøre halvdelen af det retlige maksimumsbeløb. Dette skete af hensyn til en sund finansforvaltning, da der ikke var objektive grunde til at udbetale det retlige maksimumsbeløb. Der er redegjort for dette punkt og andre spørgsmål i afsnit 7 i Kommissionens årlige Sapard-beretning for 2001.

2. Ja, beslutningen om overdragelse for det sidste land, Ungarn, blev truffet den 26. november 2002.

3. Det anførte beløb vedrører situationen ved udgangen af 2001. Siden da er betalingerne til modtagerne steget i betydeligt omfang. Som oplyst i den årlige Sapard-beretning for 2001 mener Kommissionen, at en vurdering af instrumentet på basis af betalingsrisici giver et forvrænget billede på nuværende tidspunkt. Det bemærkes, at et af de to hovedformål med Sapard er at bidrage til gennemførelsen af gældende EF-bestemmelser om den fælles landbrugspolitik og dermed forbundne politikker. Opbygningen af forvaltningsstrukturerne for Sapard vil lette gennemførelsen af gældende EF-bestemmelser på mange områder efter tiltrædelsen.

4. og 5. Alt andet lige ville Kommissionen også have foretrukket en hurtigere gennemførelse af Sapard. Når særlige vanskeligheder med programgennemførelsen dukker op, behandles de sædvanligvis på møder i overvågningskomitéerne og løses ved hjælp af programændringer. I juni 2002 afholdt Kommissionen et seminar med alle ti lande for bl.a. at løse disse spørgsmål. Ved brev af 13. juni 2002 opfordrede Kommissionen kandidatlandene til at fremlægge forslag til forenkling af reglerne. Hvad udviklingen i udgifterne angår, viser anmeldelserne for tredje kvartal af 2002, at gennemførelsen er hurtigt stigende for de fleste lande, for hvem der blev truffet overdragelsesbeslutning i 2001.

6. Bortset den budgetudnyttelse, der allerede er blevet kommenteret, er der givet en begrundet redegørelse for Revisionsrettens kritikpunkter. Nogle bemærkninger om forvaltningen af instrumentet er nu blevet konkretiseret i den flerårige finansieringsaftale, der er indgået mellem EU og hvert kandidatland (indberetning af renter og bedre definition af overvågningskomitéens beføjelser). Med hensyn til manglerne i Kommissionens metoder for godkendelse af den nationale forvaltning af Sapard, som Revisionsretten henviser til, har Kommissionen udtrykt sin vilje til at korrigere disse forhold.